શુક્રવારે સવારે છત્તીસગઢના મંત્રી રાજેશ મૂણતની સીડી રાખવાના આરોપ હેઠળ પત્રકાર વિનોદ વર્માની ધરપકડ થઇ હોવાનું કહેવાઇ રહ્યું છે. એવામાં આ આપત્તિજનક સીડી અંગે પીડબલ્યૂડી મંત્રી રાજેશ મૂણતે પોતાનો પક્ષ રજૂ કર્યો છે. તેમણે કહ્યું કે, જે સીડી પર વિવાદ થઇ રહ્યો છે, તે નકલી સીડી છે. મેં જાતે એ સીડી જોઇ છે. મને લગભગ 34 વર્ષ થઇ ચૂક્યા છે રાજકારણમાં. બને એટલી જલ્દી આ સીડીની તપાસ કરાવવી જોઇએ, એની પાછળનું સત્ય સામે આવવું જ જોઇએ. ભારતીય જનતા પાર્ટીને ઘેરવા માટે જે રીતે આ સીડી અંગે સવાલ કરવામાં આવ્યા છે, એની તપાસ થવી જોઇએ. તેમણે છત્તીસગઢના મુખ્યમંત્રીને આ સીડીની કોઇ પણ એજન્સિ પાસે તપાસ કરાવવાની વાત કહી છે.